Pojačana sigurnost u Seattleu i sjevernoj američkoj granici
Dužnosnici pogranične policije kažu da pokušavaju postići ravnotežu pojačavajući sigurnost i istovremeno zadržavajući otvorenu granicu 
Granica između Sjedinjenih Država i Kanade dugačka je 6400 kilometara od Atlantske do Pacifičke obale. O njoj se često govori kao o najdužoj nezaštićenoj međunarodnoj granici. Južna granica Sjedinjenih Država prema Meksiku ima stotine kilometara visokih ograda, a još ih je više u planu. Međutim na sjevernoj granici malo je takvih prepreka. Mala ograda razdvaja američki grad Blaine u državi Washington od autoceste koja se nalazi na kanadskom teritoriju. Dužnosnici uzduž sjeverne granice pokušavaju postići ravnotežu zaštite i potreba pogranične trgovine i prijevoza. U cilju borbe protiv terorizma na graničnim je prijelazima dodan još jedan sloj provjera, gdje se putnici koji prelaze granicu intervjuiraju i fotografiraju. Nadglednik graničnih službenika Larry Nichols kaže da je proces provjere i znanost i umijeće. Ovdje u okolici Seattlea mreža kamera detektira kretanja, a kompjutorski monitori pomažu graničarima u osmatranju granice. Audrey Block živi svega nekoliko metara od granice, u predjelu koji je sada miran no koji je, kaže ona, prije pojačanja mjera sigurnosti bio omiljen kanadskim krijumčarima droge. Pojačana je sigurnost i u luci Seattlea, premda se čuju kritike da je američka trgovinska infrastruktura vrlo ranjiva, od luka preko autocesta do željezničkih pruga. Dužnosnici pogranične policije kažu da pokušavaju postići ravnotežu pojačavajući sigurnost i istovremeno zadržavajući otvorenu granicu s Kanadom.